Радиоактивация анализи

Радиоактивация анализи – изилденүүчү заттын элементтик (изотоптук) курамын ар түрдүү ядролук реакциялардын жардамы менен аныктоо методу. Изилденүүчү зат алдын ала ядролук бөлүкчө же күчтүү нур менен нурландырылат. Ядролук реакциянын натыйжасында активдүүлүгү боюнча сан жагынан аныкталуучу жана изилденүүчү тигил же бул элементтин баштапкы изотопторун эсептөөгө мүмкүнчүлүк берүүчү радиоактивдүү изотоптор пайда болот. Радиоактивдүү изотоптордун пайда болуу жолу боюнча радиоактивация анализи радиохимиялык жана спектрометриялык болуп бөлүнөт. Радиохимиялык вариантта үлгү нурландырылат жана ажыроо ийри сызыгы же башка методдор менен бөлүнгөн изотоптун тазалык даражасын аныкталат. Ушундай эле жол менен эталондук үлгү даярдалып, элементтин сандык мааниси аныкталат. Анализдин спектрометриялык түрүндө, нурландырылгандан кийин үлгүнүн нурлануусунун спектри ченейт да, үлгү аркылуу бир учурда нурландырылган эталондук заттын спектри менен салыштырат. Бул γ-нурлануунун энергиясы жана жарым ажыроо мезгили боюнча изотопторду идентификациялоого мүмкүнчүлүк берет. Радиоактивация анализи жарым өткөргүч техникада колдонулуучу өтө жогорку тазалыктагы заттарды анализдөөдө, жаныбарлардын жана өсүмдүктөрдүн тканындагы, плазманын, кандын курамындагы микроэлементтерди аныктоодо; криминалдык медицинада эң кичине сандагы үлгүдөн мышьякты (As), сымапты (Hg) ж. б. кээ бир элементтерди аныктоодо колдонулат. 
Категория:Терминдер жана түшүнүктөр
Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9